钦定古今图书集成/明伦汇编/官常典/第800卷 > 章嘉祯
## 钦定古今图书集成/明伦汇编/官常典/第800卷 > 章嘉祯

按《明外史》本传：“嘉祯，字元礼，德清人。万历八年进士。
授蒲圻知县。忧归，补当涂。大旱，蝗飞蔽天，将及境，嘉
祯祷之，一夕蝗尽，赴水死。民有治地得金者，金镌‘嘉
祯’二字，持以献曰：‘天赐也’。嘉祯取金，熟视之，谬曰：‘此
文乃嘉祐，固宋物也’。令籍入库。御史乔璧星按部至，
索行幄，嘉祯不为具，璧星怒，夜宿太平驿，见驿中为”
位祀《嘉祯》，召丞欲挞之。丞言：“令有德于民，民皆奉祀，
何挞丞为？”璧星趣具验，丞出，食顷，担囊而至，皆民所
奉嘉祯祠版也。璧星大感动，特疏荐之。擢兵部主事，
移礼部。历文选员外郎。坐会推阁臣失帝意，谪罗定
同知，解职归。三十六年，起南京刑部主事。迁尚宝丞，
历通政参议、右通政。时方向用，坐忤御史刘廷元，中
以京察将贬秩调用，遂归。天启改元，起两浙运司判
官，三迁大理左丞寺，卒。嘉祯操行纯粹，负经济大略，
而扼于当路，竟不获展其志焉。